Broj: 01-008/24-1382

Podgorica, 03.04.2024.godine

**KLUB POSLANIKA BOŠNJAČKE STRANKE**

**Poslanik, g-din Damir Gutić**

**POSLANIČKO PITANJE**

Na čemu Crna Gora temelji ambicioznu agendu izgradnje saobraćajne infrastrukture u narednom periodu imajući u vidu kapacitete budžeta koji ove godine planira kapitalna ulaganja od 7,1%, a slične projekcije su i za naredne dvije godine?

**ODGOVOR**

Uvaženi poslaniče Gutiću,

Ova Vlada je apsolutno posvećena ostvarivanju tri strateška cilja: punoj integraciji u EU, vladavini prava i ubrzanom ekonomskom razvoju uz unapređenje standarda naših građana. Glavni preduslov ubrzanog ekonomskog razvoja tj. korišćenja punog ekonomskog potencijala Crne Gore, jeste upravo razvoj infrastrukture, koja trenutno predstavlja ograničavajući faktor u tom smislu.

Izgradnja nove i unapređenje postojeće infrastrukture izuzetno je važno i sa aspekta ravnomjernog regionalnog razvoja Crne Gore, ali i dostupnosti zemlje kao turističke destinacije, stvaranja uslova za diversifikovanje ekonomije i jačanje njene konkurentnosti u regionalnim i međunarodnim okvirima, unapređenja mobilnosti ljudi i roba, privlačenja kredibilnih investicija i niz drugih aspekata važnih za ekonomsku perspektivu razvoja naše zemlje.

Zbog svega navedenog razvoj saobraćajne mreže, unapređenje aerodromske i željezničke infrastrukture kao i valorizacija potencijala Luke Bar prioriteti su na koje je ova Vlada maksimalno fokusirana.

Zbog toga smo Kapitalnim budžetom predvidjeli finansiranje izgradnje dionice auto-puta, Mateševo-Andrijevica, što nije umanjilo uporedne aktivnosti na obezbjeđivanju podrške Evropske komisije i EBRD-a.

Aktivan rad od samog početka mandata ove Vlade, intenzivna komunikacija i veliko razumijevanje naših evropskih partnera o važnosti ubrzavanja procedura za nastavak gradnje, dovelo je do toga da će nam Evropska komisija obezbijediti bespovratna sredstva u iznosu od 40% ukupne vrijednosti radova na ovoj dionici što će iznositi između 200 i 250 miliona €. To je najveći pojedinačni grant ikad odobren Crnoj Gori. Preostali iznos sredstava neophodan za finansiranje biće obezbijeđen iz povoljnog kredita, koji će biti odobren od strane Evropske banke za obnovu i razvoj (EBRD). Raspisivanje tendera za ovaj projekat očekuje se do kraja ove godine pri čemu će pretkvalifikacioni tender biti raspisan tokom ovog mjeseca.

Vi dobro znate i da je dobijent grant od 112,6 milion € i to za rekonstrukciju željezničke infrastrukture na dionici od Bara do Podgorice. Samim tim, već do kraja ove godine, Crnoj Gori će na raspolaganju biti makar 312 miliona € **bespovratnih** sredstava. O kolikom se iznosu radi i koliko je to važno za Crnu Goru najbolje ilustruje podatak da ukupan Kapitalni budžet naše države za 2024. godinu iznosi 240 miliona €, preko 70 miliona manje!

Uz navedeno, Crnoj Gori će na raspolaganju biti dodatna sredstva posredstvom Instrumenta EU za reforme i rast za Zapadni Balkan u iznosu od 206 miliona € za potrebe infrastrukturnih projekata do kraja 2027, što je na nivou od oko pola milijarde ukupne vrijednosti projekata, koji mogu biti kandidovani za finansiranje ovim putem.

Upravo su vrijednosti koje baštini EU i benefiti ekonomske integracije najbolji dokaz važnosti insistiranja na ubrzavanju evropskog puta i sprovođenju svih neophodnih reformi koje su godinama unazad bile implementirane sporo i neefikasno.

Dok su druge Vlade deklarativno govorile o infrastrukturi, ova Vlada je posredstvom Monteputa, već u prvom kvartalu ove godine pokrenula tenderske procedure za izradu idejnih projekata i idejnih rješenja za sljedeće dionice:

- auto-put Andrijevica – Berane – Boljare (Idejni projekat);

- auto-put Andrijevica – Peć‚ dionica Andrijevica – Čakor (Idejno rješenje);

- ukrštanje auto-puta Bar-Boljare sa Jadransko-Jonskim auto-putem i brzom saobraćajnicom jug

- brza saobraćajnica, dionica Crnča - Pljevlja - granica sa Bosnom i Hercegovinom (Idejno rješenje);

- brza saobraćajnica, prelazak Bokokotorskog zaliva (Idejno rješenje).

Tokom godine planirana je izrada **idejnih projekata** za sljedeće saobraćajnice:

- Jadransko - Jonski auto-put, dionica od Grahova do ukrštanja sa autoputem Bar – Boljare;

- Autoput Bar – Boljare, dionica Podgorica – Bar.

Takođe, tokom godine planirana je izrada **idejnih rješenja** za sljedeće saobraćajnice:

- Jadransko - Jonski auto-put, dionica od granice sa BiH do Grahova;

- Jadransko - Jonski auto-put, dionica Bar – Ulcinj;

- brza saobraćajnica, dionica Podgorica – Nikšić;

- brza saobraćajnica, dionica Smokovac – Božaj.

Kako ste i sami naveli, ambiciozna agenda izgradnje saobraćajne infrastrukture biće finansirana kroz više modela:

* sopstvenim sredstvima Crne Gore planiranim kroz Kapitalni budžet;
* grantovima EU;
* povoljnim kreditnim aranžmanima sa međunarodnim finansijskim institucijama.

Dodatno, naglašavam da Vlada preduzima aktivnosti u dijelu kreiranja prostora za nove investicione forme koje kombinuju autoritet javnih institucija i ekspertizu privatnog sektora, ostvarive kroz javno privatno partnerstvo, koje ima veliki potencijal posebno u oblastima atraktivnim za privatni kapital.

Posvećeni smo i strateškom partnerstvu, gdje uspostavljamo nove modele ze realizaciju investicija, kroz novi pristup koji uvažava investitora, pružajući mu olakšan pristup državnim institucijama, koji administrativne forme svodi na minimum.

Sve ovo je više nego dovoljan dokaz da je jedan od primarnih ciljeva ove Vlade izgradnja saobraćajne infrastrukture, jer bez dobre saobraćajne infrastrukture nema ni privrednog razvoja države, dobre turističke ponude, bolje povezanosti i pristupačnosti, pa stoga svako neophodno finansijsko ulaganje ima opravdanost, jer ulaganje u saobraćajnu infrastrukturu je ulaganje u budućnost Crne Gore.

S poštovanjem,

**PREDSJEDNIK**

**mr Milojko Spajić**